நிகத் ஜரீன்

நிகத் ஜரீன் (Nikhat Zareen) இந்தியாவைச் சேர்ந்த ஒரு தொழில்சாரா பெண் குத்துச்சண்டை வீரராவார். 1996 ஆம் ஆண்டு சூன் மாதம் 14 ஆம் தேதி இவர் பிறந்தார்.

2011 ஆம் ஆண்டு துருக்கி நாட்டின் ஆந்தாலியா நகரத்தில் நடைபெற்ற பன்னாட்டு தொழில்சாரா குத்துச்சண்டை சங்கத்தின் இளையோர் மற்றும் இளைஞர்களுக்கான உலக சாம்பியன் பட்டப் போட்டியில் பிளைவெயிட் எனப்படும் 49 கிலோ முதல் 51 கிலோ வரையிலான எடைப்பிரிவில் போட்டியிட்டு நிகத் தங்கப் பதக்கம் வென்றுள்ளார்.
குவகாத்தியில் நடைபெற்ற 2 வது இந்திய திறந்தநிலை பன்னாட்டு குத்துச்சண்டை போட்டியிலும் இவர் வெண்கலப் பதக்கம் வென்றுள்ளார். மேலும் பேங்காக்கு நகரத்தில் நடைபெற்ற 2019 ஆம் ஆண்டுக்கான தாய்லாந்து திறந்தநிலை பன்னாட்டு குத்துச்சண்டை போட்டியிலும் இவர் வெள்ளிப் பதக்கம் வென்றுள்ளார். 
தெலங்காணா மாநில விளையாட்டுத் துறை அமைச்சர் வி. சீனிவாச கவுடு நிகத்திற்கு  இருசக்கர மின்சார வாகனத்தையும், தெலுங்கானாவின் விளையாட்டு ஆணையத்தினர் 10,000 ரூபாய் ரொக்கப் பரிசை வழங்கி சிறப்பித்துள்ளனர். குத்துச்சண்டை வீரர் மேரி கோமை தனது முன்மாதிரி என்று ஒரு நேர்காணலில் நிகத் கூறியுள்ளார்.

சொந்த வாழ்க்கை மற்றும் பின்னணி 
இந்தியாவின் தெலங்காணா மாநிலத்திலுள்ள நிசாமாபாத்தில் முகமது ஜமீல் அகமதுவுக்கும், பர்வீன் சுல்தானா என்பவருக்கும் மகளாக நிகத் பிறந்தார். நிசாமாபாத்தில் உள்ள நிர்மலா இருதயா பெண்கள் உயர்நிலைப் பள்ளியில் தனது ஆரம்பக் கல்வியை முடித்தார். தெலங்காணாவின் ஐதராபாத்தில் உள்ள ஏ.வி கல்லூரியில் இளங்கலை பட்டம் பெற்றார்.

தன்னுடைய 13 வயதிலேயே நிகத் குத்துச்சண்டையை தொடங்கினார்.தந்தையிடம் பயிற்சி பெற்றுவந்த நிகத் 2009 ஆம் ஆண்டு முதல் விசாகப்பட்டினத்தில் உள்ள இந்திய விளையாட்டு மேம்பாட்டு ஆணையத்தில் சேர்ந்து துரோணாச்சார்யா விருது பெற்ற ஐ.வி.ராவின் கீழ் பயிற்சி பெற்றார்.

தொழில்முறை சாதனைகள் 

 கல்லூரி காலத்தில் ஜலந்தரில் நடந்த அகில இந்திய பல்கலைக்கழகங்களுக்கு இடையிலான குத்துச்சண்டை போட்டியில் ‘சிறந்த குத்துச்சண்டை வீரர்’ என்ற விருதை வென்றார். 
 2010 ஆம் ஆண்டு ஈரோட்டில் நடந்த தேசியக் குத்துச்சண்டைப் போட்டியில் வெற்றி பெற்றதற்காக 'சிறந்த தங்க குத்துச்சண்டை வீரர்' என அறிவிக்கப்பட்டார்.
 பல்கேரியாவில் நடந்த 2013 மகளிர் இளையோர் மற்றும் இளைஞர் உலக குத்துச்சண்டைப் போட்டியில் இவருக்கு வெள்ளிப் பதக்கம் வென்றார்.
 செர்பியாவின் நோவி சாட் நகரில் நடைபெற்ற மூன்றாவது தேசிய கோப்பை சர்வதேச குத்துச்சண்டை போட்டியில் தங்கப்பதக்கம் வென்றார். இப்போட்ட்டியில்  51 கிலோ எடை பிரிவில் உருசியாவின் பால்ட்சேவா எகடெரினாவை தோற்கடித்தார்.
 2015 ஆம் ஆண்டு அசாமில் நடந்த 16 ஆவது மூத்தோர் மகளிர் தேசிய குத்துச்சண்டைப் போட்டியில் நிகத் தங்கப்பதக்கம் வென்றார்.
 பல்கேரியாவின் சோஃபியாவில் நடைபெற்ற 2019 எசுட்ராண்ட்சா நினைவு குத்துச்சண்டை போட்டியில், 51 கிலோ எடைப் பிரிவில் பிலிப்பினோ ஐரிஷ் மேக்னோவை தோற்கடித்து இவர் தங்கப்பதக்கம் வென்றார்.

பிற சிறப்புகள் 
அடிடாசு நிறுவனம் தனது விளம்பரத் தூதுவராக நிகத்தை ஒப்பந்தம் செய்தது வெல்சுபன் குழுமமும் நிகத்தை ஆதரிக்கிறது. இந்திய விளையாட்டு ஆணையம் " ஒலிம்பிக் போட்டியின் இலக்கு" திட்டத்தில் நிகத்தைச் சேர்த்துள்ளது. தனது சொந்த மாநிலமான தெலங்கானாவின் நிசாமாபாத்திற்கு அதிகாரப்பூர்வத் தூதராகவும் நியமிக்கப்பட்டுள்ளார்.

மேற்கோள்கள்

புற இணைப்புகள்
Indian Boxing Federation Boxer Details Nikhat Zareen

1996 பிறப்புகள்
வாழும் நபர்கள்
குத்துச்சண்டை விளையாட்டு வீரர்கள்